የጤና ባለሙያዎች ተከታታይ የሙያ ማጎልበቻ ሥርዓት በአዲስ መልኩ ሊሰጥ ነው፡፡
ባሕር ዳር፡ ሰኔ ሐምሌ 08/2012 ዓ.ም (አብመድ) በሚቀጥለው ዓመት ጀምሮ የጤና ባለሙያዎች ተከታታይ የሙያ ማጎልበቻ ሥርዓት በአዲስ መልክ ሊሰጥ መሆኑን የጤና ሚኒስትሯ ዶክተር ሊያ ታደሰ አስተውቀዋል።
የጤና ሚኒስትሯ ዶክተር ሊያ በሰጡት መግለጫ ‘‘አሁን ያለንበት ዘመን የሕክምና ሳይንስ በከፍተኛ ሁኔታ ያደገበትና የቴክኖሎጂ ምጥቀት የታየበት ነው’’ ብለዋል።አዳዲስ አሠራሮችና አስተሳሰቦች የሰፈኑበት መሆኑን ያመላከቱት ሚኒስትሯ የኅብረተሰቡ የጤና አገልግሎቶች ፍላጎት በከፍተኛ ሁኔታ የጨመረበት ወቅት መሆኑንም አስረድተዋል።ይህንን ከግምት ያስገባና ወቅቱን የሚመጥን የጤና ባለሙያዎች የሙያ ማጎልበቻ ሥርዓት መቅረጽና መተግበር አስፈላጊ ሆኖ መገኘቱንም ሚኒስትሯ ገልጸዋል።የሙያ ማጎልበቻ ሥርዓቱ አሁን ካለበት የተበጣጠሰና ደካማ አሠራር ወደተሻለና ወጥነት ወዳለው ሥርዓት ለማደራጀት በማለም የተዘጋጀ መሆኑን ጠቁመዋል።